Appèlhof gee Rohde ligter vonnisJason Rohde in die hof. (Foto: Verskaf) Die appèlhof het die veroordeelde vrouemoordenaar Jason Rohde se aansoek om teen sy skuldigbevinding te appelleer, van die hand gewys. Sy appèl teen sy vonnis van 20 jaar tronkstraf het wél geslaag en is tot 15 jaar verminder. Rohde is in 2018 skuldig bevind aan die moord op sy vrou, Susan, asook regsverydeling nadat hy destyds die moordtoneel soos dié van ŉ selfmoord opgestel het. Susan en Jason Rohde. Foto: Facebook Susan se liggaam is aangetref in ŉ toegesluite badkamer van die kamer wat sy in Julie 2016 met haar man by die luukse Spier-wynlandgoed in Stellenbosch gedeel het. ŉ Elektriese koord was om haar nek gedraai en aan ŉ haak agter die badkamerdeur vasgemaak. Regter Gayaat Salie-Hlophe het Rohde in Februarie 2019 tot 18 jaar tronkstraf gevonnis op aanklag van moord en vyf jaar tronkstraf op aanklag van regsverydeling. Salie-Hlophe het beveel dat drie jaar van die tweede vonnis samelopend met die eerste vonnis uitgedien word, wat beteken dat Rohde effektief 20 jaar agter tralies sou deurbring. Die vonnis word nou ná die appèlaansoek vervang met 15 jaar tronkstraf vir die eerste aanklag en drie jaar tronkstraf vir die tweede aanklag. Die tweede vonnis sal weer samelopend met die eerste vonnis uitgedien word. Die appèlhof volstaan egter daarby dat Rohde sy vrou vermoor het.